runetrust/blame-folketinget-dk huggingface dataset:
Lone Møller (S), 2004-03-16:
Derfor vil jeg gerne spørge, om ministeren ikke kan bekræfte, at det rent faktisk har været en meget stor succes i Norge, hvor man netop har indført sådan en indkøbsordning, som virkelig har givet musiklivet et løft og også har fået det udbredt til en meget større kreds, end man kan kæmpe sig frem til på markedsvilkår.
Bodil Kornbek (KD), 2003-11-28:
Det skal også sikres, at vi ikke ved en liberalisering af bogpriserne sætter mangfoldigheden af dansksproget fag- og skønlitteratur over styr, og derfor er vi også medforslagstiller til denne vedtagelse, så hele området kan blive belyst, og vi kan få et solidt grundlag, inden vi skal tage stilling.
Tom Behnke (FRI), 2000-03-16:
Vi har i Frihed 2000 den opfattelse, at Danmark er et så lille land, at man bør have den samme deltagerbetaling over hele landet, så man ikke skal kunne sidde rundt om lokalt og budgettere med, om det skal være det ene eller det andet, men at det er Folketinget, der i første omgang beslutter, at der skal være ens deltagerbetaling, og i anden omgang overlader til ministeren, hvad deltagerbetalingen i så fald skal være.
Orla Østerby (KF), 2018-12-05:
Sluttelig vil jeg bare sige, at det her jo også har en betydning fremadrettet for vores fjernvarmeværker, og den er, at der også bliver sendt et signal fra Folketinget i dag: Lad nu være med at gå ud og lave investeringer, hvor I ikke er konkurrencedygtige, for I kan ikke binde jeres forbrugere fremover; så det betyder, at hvis I vil investere i noget, skal det være, fordi I kan levere varen til den rigtige pris, og hvis I ikke kan det, skal I tænke jer rigtig godt om.
Michael Aastrup Jensen (V), 2008-01-24:
Vi har jo hørt skræmmekampagner før: Dansk film med danske skuespillere ville forsvinde, har modstandere sagt; pensionen ville ryge, hvis vi fortsatte; det var et attentat mod grundloven osv. osv. Vi har hørt det ene fantasifulde argument efter det andet, om at EU var forfærdeligt.
Margrethe Vestager (RV), 1999-02-03:
Der kan lægges vægt på, om skolen indgår i et fællesskab eller i et samarbejde med skoler, fonde, virksomheder, foreninger m.fl., der indebærer en nærliggende risiko for, at skolen styres af andre, og om skolens midler anvendes til formål uden for skolen.
Kim Andersen (V), 2007-01-18:
Der kræves ikke en udskiftning af nummerpladen på de køretøjer, der allerede er registreret, men ejeren af et sådant registreret køretøj kan frit vælge at omregistrere sin bil til en EU-nummerplade med et nyt registreringsnummer, men naturligvis mod den sædvanlige betaling for ind- eller omregistrering.
Irene Simonsen (V), 2005-12-15:
Det er jo derfor, vi nu får en glimrende struktur omkring hele vores arbejdsmarked, hvor vi nemlig sørger for og målretter, at den sociale indsats eller den behandlingsindsats, der skal til for dem, der er syge, og som har brug for behandling, bliver sat ind, samtidig med at vi kigger på, hvad det er for en evne, der er rettet mod arbejdsmarkedet, og hvilke redskaber vi kan tage i brug her til at hjælpe den enkelte kontanthjælpsmodtager.
Jacob Jensen (V), 2022-04-01:
Men uanset hvordan Enhedslisten stiller sig – det kan hr. Bruno Jerup svare på lige om et øjeblik – vil jeg gerne kvittere for, at vi kan lave en beretning, hvor vi helt konkret siger, at de 100 mio. kr. er det, der skal til, enten på en økonomiaftale eller på en finanslov for 2023, og så er det op til regionerne at prioritere de midler, for jeg tror, vi er enige om, at vi ikke herindefra skal stå og sige, at så skal der lige gå 50 mio. kr. ekstra til PFOS eller noget andet.
Jette Gottlieb (EL), 1999-02-12:
Linjen har tilsyneladende været, at de, der allerede er vant til at få pisken, er vant til at blive snydt, at skulle klare sig for små, skrabede beløb, ja, de kan så spænde livremmen et hul ekstra ind. For regeringen har det derimod været vigtigere at give de store belønninger til dem, der udmærket kunne fortsætte på arbejdsmarkedet og for manges vedkommende sandsynligvis ville have gjort det alligevel.
Rasmus Prehn (S), 2015-12-09:
Jeg er bl.a. bekendt med, man i Sverige håndterer det på en anden måde, for der har man valgt at sige, at vinterdæk sådan set er obligatorisk, og derfor behøver de ikke have samme krav til de her dæktryksmålere, fordi dæktrykket jo så bliver testet automatisk hvert halve år, når man skifter.
Lisbeth Bech Poulsen (SF), 2018-05-22:
Hvis man ikke først diskuterer, hvad man som Venstremand, som liberal eller socialist egentlig synes er det rigtige at gøre, og hvordan man så eventuelt kan finde pengene, bliver det farligt, for vi har ikke fået indsigt i, hvordan man kommer frem til den konklusion, at det og det har vi ikke råd til.
Henning Hyllested (EL), 2016-05-31:
Med beslutningsforslaget har vi forsøgt at imødekomme kritikken fra Socialdemokraterne og fra Alternativet i forbindelse med forespørgselsdebatten og samle det flertal, der vitterlig er for nedsættelse af en taskforce, og som vi netop kunne konstatere ved den forespørgselsdebat, som vi havde tidligere.
Karsten Lauritzen (V), 2011-10-12:
Jeg skal forstå det, som ministeren siger, som om en flygtning, som ikke kan dansk, som aldrig har arbejdet, som har begået kriminalitet – det kan være vold og andre ting, blot man er under de 1½ års fængsel, som jo er kravet i øjeblikket – skal have mulighed for at få permanent opholdstilladelse.
Anne Baastrup (SF), 2001-06-01:
Endelig har justitsministeren jo også på baggrund af de avisartikler m.v. - forskellige typer, nogle fornuftige, andre knap så fornuftige - tilkendegivet, at vi skal have lavet undersøgelser om, hvordan det går med samværet. Det, der er vigtigt, er, at vi, når vi får moderniseret denne her lovgivning, så ikke skal have flere rygtedannelser, og vi skal ikke have mere sladder om, hvad denne her lovgivning kommer til at betyde.
Mai Mercado (KF), 2024-04-02:
I en tid med dalende tillid til politikerne ville det have klædt regeringen at tilrettelægge en undersøgelse af FE-sagen, som involverede Folketinget mest muligt, ligesom det også ville have klædt regeringen på forhånd at sikre, at der ikke indtræder forældelse i FE-sagen.
Ole Stavad (S), 1999-11-12:
Derfor er det også en del af aftalen med spanierne, at dér har vi et uafklaret punkt, som vi i forhold til det her ikke kunne opnå enighed om, men at begge lande var enige om, at vi havde nået så vigtige konklusioner på så vigtige områder, at det tjente begge lande, at vi fik den del gjort færdig. Men det er jo ikke noget usædvanligt, at man i forhold til vigtige punkter, som der er uenighed om, fortsætter forhandlingerne og på et tidspunkt, hvor vi forhåbentlig når en enighed, der ligger inden for rammerne af de principper, som vi forhandler overenskomster efter, så vender tilbage til Folketinget med en ændring dér.
Jakob Axel Nielsen (KF), 2005-11-03:
Fru Anne Baastrup må da være enig i, at i det øjeblik, hvor arbejdsgiverne pludselig begynder at stå til ansvar over for myndighederne, pludselig begynder at stå til ansvar over for politiet og domstolene, hvor de kan ifaldes store bøder på grund af undladelser, vil de for at undgå at få de her domme ved domstolene bruge ledelsesretten til at sikre sig, at de ikke er ude i de her undladelser, at de altså har givet instruktion om godt arbejdsmiljø.
Magnus Heunicke (S), 2022-05-05:
Det er bl.a., at det er påvist, at individer i op til 24 timer efter en enkelt cannabisrus har nedsat evne til at udføre meget komplicerede handlinger, og det medfører ifølge Sundhedsstyrelsen, at den cannabispåvirkede er uegnet til at føre motorkøretøjer i så lang tid derefter.
Jann Sjursen (KD), 2004-10-26:
Det er sådan, at det fremgår af direktivet, at nu skal man underrette tilsynsmyndigheden, hvis man har en mistanke om, at der er foregået noget forbudt, og det fremgår også af direktivet, at der ikke er det, man kalder en selvinkrimineM009S05500649subh.fm Page 648
Ove Fich (S), 1999-01-14:
Derved sikres der et kvalitetsløft i forskningen og på uddannelsessiden, samtidig med at dansk konkurrencedygtighed styrkes. Generelt må vi sige, at dansk forskning har det ganske godt, og det viser sig ved, at man er i stand til at tiltrække store eksterne midler, herunder fra EU's programmer.
Ulla Tørnæs (V), 2003-03-13:
Havde SF og Socialdemokratiet sagt ja til at være med til den del, så havde SF og Socialdemokratiet også været med ind over det her lovforslag, og så ville man have kunnet sætte sine fingeraftryk. Men jeg håber, at udvalgsbehandlingen munder ud i, at SF og Socialdemokratiet besinder sig og ender med at stemme for det her forslag, sådan at vi som sagt får justeret erhvervsuddannelserne, så de også fremover vil være et attraktivt tilbud til de unge.
Pernille Falcon (EL), 2003-05-09:
Men det er da rigtigt, at det er et problem, at der ikke er tilstrækkelige ressourcer i kommunerne, og det er noget af det, vi bl.a. i går i debatten forsøgte at pege på, nemlig at hvis man skal have en tilstrækkelig udvikling, der sikrer både ældre, børn og kulturen, ja, så skal der flere ressourcer ud til kommunerne.
Søren Søndergaard (EL), 2024-12-19:
Altså, der har det helt klart været alle partiernes intention, at der skulle være denne her armslængde, og det er jo derfor, at vi den 6. december 2021 lavede denne her politiske aftale, hvor faglighed og borgerinddragelse blev sat i centrum, og hvor vi skrev de legendariske ord: »At det er aftaleparternes hensigt, at alle ankemuligheder i museumsloven som hovedregel skal være udtømt, før der evt. anvendes anlægslove.«
Peter Skaarup (DF), 2013-02-27:
Kan ministeren oplyse, hvad ministeren vil gøre, for at organiserede kriminelle, straks når de bevæger sig rundt i bybilledet, bliver stoppet, kropsvisiteret, undersøgt for ulovlige våben og hælervarer og ved samme lejlighed kontrolleret af de sociale myndigheder, så det meget hurtigt bliver ekstremt uinteressant og meget lidt lukrativt at være organiseret bandemedlem og vanekriminel?
Jens Borking (EL), 2007-10-11:
Jeg kunne godt tænke mig at spørge fru Charlotte Antonsen, der talte om det her med åbenhed og demokrati og nærhed, om fru Charlotte Antonsen stadig mener, at det slet ikke er nødvendigt at ulejlige vælgerne på trods af så strålende en reformtraktat, som fru Charlotte Antonsen netop har beskrevet.
Henrik Vestergaard (V), 2003-10-24:
Jeg tillader mig i det tredje spørgsmål at henvise til et læserbrev, hr. Martin Lidegaard har i Berlingske Tidende. Det er ikke, fordi jeg synes, det er god kutyme, men det er, fordi det er på baggrund af netop den fødevarepolitiske redegørelse, det er skrevet.
Jan E. Jørgensen (V), 2019-03-15:
Og fru Trine Bramsen forsøgte dengang at berolige os andre ved at sige: Dermed vil jeg også afvise den myte, der har været fremme, om, at voldspersoner, der har været skyld i, at en anden person er afgået ved døden, skal direkte ind i en børnehave frem for at komme i fængsel.
Anne Grete Holmsgaard (SF), 2003-10-23:
Og så skulle man jo være en sær snegl i forretningsverdenen, hvis man ikke benyttede sig af det og lagde ansigtet i tilstrækkelig grusomme folder, når man trådte frem foran tv-kameraerne, og sagde, at det her har været frygtelig hårdt, og det er frygtelig hårdt for os, at vi skal afgive måske ca. 2 mia. kr. ekstra om året, og at staten, hvis den ellers har noget at gå ind med som partner, skal være partner i DUC fra 2012.
Henning Hyllested (EL), 2018-12-12:
Så kan man godt sige, at det vil man ikke blande sig i politisk og direkte og hist op og kom herned, men man har sat en politisk kurs for virksomheden, og hvis den politiske kurs betyder, at der skal skæres ned på lønningerne, for ellers kan det ikke gøres effektivt og billigt nok – ihukommende eksemplet med salgsvognen – er man jo ude på den kurs, at det er de ansatte, der skal betale, hvis de politiske ønsker for virksomheden skal gå i opfyldelse.
Nick Hækkerup (S), 2014-05-28:
Jeg kan ikke se, at der er nogen modstrid mellem det at have en erkendelse af, at der er et stort potentiale, at vi foretager betydelig forskning i området, og at vi, før vi så træffer en endelig beslutning, siger, at der er grund til at undersøge de udfordringer og barrierer, der måtte være
Jann Sjursen (KRF), 1999-04-23:
Vi havde gerne set - det vil jeg godt understrege her - at Enhedslistens ændringsforslag nr. 12, som jo netop definerer længden af midlertidigheden til 3 år, også kunne være blevet vedtaget af Folketinget i dag, og vi beklager måske især, at regeringspartierne ikke vil støtte dette ændringsforslag. Summa summarum: Heller ikke dette lovforslag er det helt perfekte, men uanset det kan vi nu i dag, når vi har afsluttet tredjebehandlingen, på lovens grund byde de første 1.500 kosovoalbanere velkommen til Danmark, velkommen til asyl i sikkerhed og tryghed, og det er trods alt det, det drejer sig om lige nu. Afslutningsvis vil jeg gerne opfordre regeringen til at være parat til også at modtage flere flygtninge, hvis vi skulle få en anmodning om det fra UNHCR.
Kristian Pihl Lorentzen (V), 2015-04-16:
Derfor tror jeg, det undrer rigtig mange, at man så lige i den her sag anlægger en vurdering, som der står i lovforslagets bemærkninger, af, at man er nødt til at afskaffe udlånsordningen for at komme i samklang med EU-reglerne.
Kristian Thulesen Dahl (DF), 2016-03-04:
Og den imam i Grimhøjmoskeen, som vi meget har diskuteret, og som nu igen er blevet afdækket i sine meget, meget stygge synspunkter i forhold til stening af kvinder, og hvornår man må dræbe andre muslimer og lignende, har jo fået statsborgerskab tildelt af det her Folketing, hvor SF stemte for og Dansk Folkeparti stemte imod.
Lars Barfoed (KF), 2012-03-20:
Man havde bøjet sig for presset, formentlig presset fra borgmestre i socialdemokratisk ledede Vestegnskommuner. Statsministeren kunne på pressemødet meddele – man skal huske, at det her altså drejede sig om trængselsproblemer i hovedstaden: Betalingsringen bliver ikke til noget, men i morgen har vi en rigtig god løsning.
Henrik Dam Kristensen (S), 1997-11-05:
Jeg vil gerne gøre opmærksom på, at anbefalingerne fra WHO ikke lyder på at forbyde brugen af bredspektrede antibiotika til behandling af syge dyr, men på at begrænse denne brug. Et generelt forbud mod anvendelsen af bredspektrede antibiotika ville have den meget uheldige virkning, at dyr i nogle tilfælde ikke kunne behandles for deres sygdomme.
Kim Edberg Andersen (NB), 2023-12-01:
Det er nemmere at sige sådan, når man er i regering og sidder på 90 mandater, end hvis man er fra Nye Borgerlige og har 35 ordførerskaber i forvejen og skal læse op på alt og så skulle lave en mankoliste og så sende den til ministeren, hvorefter vi kan få udfyldt hullerne.
Anne-Mette Winther Christiansen (V), 2008-03-25:
Det forventes, at vi hermed kommer til at løse de koordinationsproblemer, der har været, og den arbejdsbyrde, som lærerne har oplevet, burde også blive fjernet med dette sammen med de progressionsproblemer, der har været i de flerfaglige forløb, og som en række gymnasielærere mener gymnasiereformen har medført.
Per Clausen (EL), 2006-02-02:
Men jeg ville være endnu mere enig med ministeren, hvis jeg kan forstå det, han har sagt indtil nu, på den måde, at han synes, der er behov for en klar øgning af indsatsen for at finde en løsning på det problem, vi står med, med hensyn til olieafhængigheden, og at der altså skal afsættes flere penge til målrettet investering i forskning, udvikling og anvendelse af brintteknologi, el og andre nye energiformer.
Erling Bonnesen (V), 2009-11-19:
Det, der kunne være interessant, var at få lidt fat i det perspektiv, som jo ligger her i dagens forespørgsel, altså om mere langsigtet at få skaffet tilstrækkelig med arbejdskraft, ikke mindst set i lyset af den kommunale valgkamp, vi lige har været igennem, hvor mange af ordførerens egne partifæller har været ude at udstede en masse nye løfter om en forbedret velfærd.
Connie Hedegaard (KF), 2008-11-26:
Forskellen på hr. Morten Messerschmidt og mig er, at når det kommer til stykket, vil jeg ikke turde løbe den risiko, som summen af det, mange, mange forskere verden over siger, udgør, og det er: Hvis I ikke gør noget, kan det her få så voldsomme konsekvenser, at det går overordentlig voldsomt ud over kommende generationers muligheder for også at få del i et anstændigt liv.
Lars Barfoed (KF), 2013-10-03:
Jeg vil ikke gå så langt som til at sige, at jeg fristes til at melde mig ind, men alligevel – det må være dejligt at leve i sådan en verden, hvor man kun kan tænke på at gøre gode ting, uddele penge og ansætte flere medarbejdere i det offentlige osv. og overhovedet ikke bekymre sig om det, at pengene jo skal komme et eller andet sted fra.
Line Barfod (EL), 2003-01-31:
Når vi ser på de lave anerkendelsesprocenter, vil jeg også gøre opmærksom på, at det tidligere Arbejdsskadeudvalg jo havde foretaget en sammenligning med anerkendelsesmulighederne i andre lande. Man tog 20 sager, der alle var blevet afvist som arbejdsskader i Danmark, og så bad man myndighederne i fire andre lande om at se på, om de ville blive anerkendt dér.
Elisabeth Arnold (RV), 2004-02-06:
Der er utrolig mange huller i de behandlingstilbud, vi giver de grønlandske indsatte i Danmark, og derfor kan det ikke gå hurtigt nok med dels at få Retsvæsenskommissionens betænkning i høring og få den diskuteret grundigt meget hurtigt, dels allerede nu at få behandlingsindsatsen i Herstedvester forbedret til gavn for de indsatte, som er der lige nu. Jeg mener ikke, der er nogen som helst grund til at skyde skylden på nogen regering.
Jann Sjursen (KRF), 2000-05-25:
Det, som vi ser som det mest påtrængende behov, er i høj grad spørgsmålet om at tilvejebringe tilstrækkeligt med egnede boliger og især plejeboliger. Vi opfordrer regeringen til at tage det spørgsmål med, både i de forhandlinger, som skal føres med kommunerne om de økonomiske rammer for næste år, og i finanslovforhandlingerne.
Inger Støjberg (V), 2010-04-06:
Jeg kan bl.a. sige, at netop det, der ligger i velfærdsaftalen, jo betyder, at der er en gulerod for nogle til at blive lidt længere – der er simpelt hen en økonomisk tilskyndelse til det – og at vi også hele tiden flytter grænsen for, hvornår man kan trække sig tilbage fra arbejdsmarkedet, lidt op.
Lene Espersen (KF), 2004-01-21:
Af kommissoriet fra undersøgelseskommissionen vedrørende Dan Lynge-sagen fremgår det bl.a., at kommissionen har til opgave at undersøge og redegøre for det samlede begivenhedsforløb, som knytter sig til politiets samarbejde med Dan Lynge såvel i forbindelse med efterforskning og bekæmpelse af rockerkriminalitet som i andre sammenhænge.
Finn Sørensen (EL), 2015-04-24:
Jeg vil gerne vende tilbage til det andet spørgsmål: Er ordføreren enig i, at når vi på et tidspunkt skal trykke på knappen på baggrund af et eller andet forslag, der er kommet fra en kommission, så giver man sin holdning til kende om, hvorvidt man synes, det er rimeligt eller ej?
Lene Espersen (KF), 2010-05-18:
Interlakenerklæringen, som det jo lykkedes for Schweiz at få vedtaget, er også en af hovedprioriteterne for formandskabet, og den fokuserer jo bl.a. på, at der skal arbejdes videre med at se på individuel klageadgang, national efterlevelse af konventionen, oprettelse af en filtreringsmekanisme samt overvågning af medlemsstaternes efterlevelse af domstolens afgørelser.
Kaj Ikast (KF), 1999-02-02:
Vi må finde en løsning i overgangsperioden, således at man kan finde en vis form for forsikring, så kommunerne eller dem, der er med i selve ledelsen af det konsortium, der kører havnen, ikke bliver slået fuldstændig i stykker ved at overtage den. Så jeg vil gerne sige, at jeg er lidt optimistisk.
Charlotte Antonsen (V), 2000-04-05:
Vi mener, at arbejdstidsregler, fuldstændig som det blev sagt fra ministerens side, hovedsagelig bør ligge hos parterne. Arbejdstiden har været en vigtig del af overenskomsterne, sådan har det altid været, og derfor ser vi ikke nogen grund til, at vi skal gå ind og blande os.
Holger K. Nielsen (SF), 2002-11-14:
Nu er det jo en lang artikel, og jeg har siddet og læst den igennem igen, men jeg må sige, at det ikke var muligt for mig at finde den der lovprisning af Bush. Men hvis hr. Troels Lund Poulsen kan, så må han da vise mig den. Sandheden er - og det er interessant, synes jeg - at der er en stor artikel i New York Times i dag, hvor Kofi Annan i meget bekymrede vendinger siger, at nu skal USA passe på, og det er bl.a. ud fra at kunne fastholde enigheden i FN.
Pia Gjellerup (S), 2004-05-18:
Og jeg må faktisk sige, at med den lyrik, som regeringspartierne og Dansk Folkeparti præsenterer i betænkningsbidraget, skulle man tro, at man fra regeringspartiernes side var indstillet på at tage en drøftelse, som gjorde, at man også havde en åbenhed i forhold til, at der kunne være elementer af kollektive rettigheder.
Karina Adsbøl (DF), 2015-12-16:
Så kunne jeg da godt tænke mig at høre ordføreren, når han kommer med en masse sur galde fra talerstolen: Er der noget, ordføreren fortryder i sin regeringsperiode i forhold til de ting, den tidligere regering har indført, altså øget brugerbetaling i forhold til det gule sygesikringsbevis og at ramme netop pensionisterne og mennesker med handicap i forhold til pensionen?
Peter Skaarup (DF), 2004-02-19:
Man er ikke i stand til at se de resultater, der er kommet ud af det, og det er irriterende, at man rejser debatter herinde, som overhovedet ikke ser det i øjnene, som trods alt er blevet bedre, f.eks. at vi har fået fjernet den her meget sorte skole i Afghanistan, at det jo går den rigtige vej, at Saddam Hussein er væk osv. Det erkender Enhedslisten aldrig, og de er aldrig villige til at gøre det, der skal til for at opnå de mål.
Tom Behnke (KF), 2001-04-24:
efterhånden som Domstolsstyrelsen arbejder med det her, glæder vi os til at se, hvad der kommer ud af det, og vi er helt sikre på, at vi kan være godt tilfredse med det, de når frem til, men som sagt med det ene lille forbehold, at vi godt vil se mængden af ressourcer, man har tænkt sig at lægge i det her. For hvis ikke der findes en teknisk nem løsning, så vil vi godt have lov til at sætte spørgsmålstegn ved, om dommerne nu også kan bruge mere tid på denne her opgave, end de gør allerede i dag.
Thomas Krog (SF), 2006-05-02:
Jeg vil sige om høringssvarene, at det jo har været en meget god strategi, kan man sige, fra regeringens og Dansk Folkepartis side sådan mere eller mindre bevidst at lække nogle oplysninger om, at det her kunne blive noget fuldstændig forfærdeligt noget med to forskellige læreruddannelser til små og til store og sådan nogle ting, og på den måde lande på noget, der er bedre.
Lene Espersen (KF), 2006-03-14:
Hvis vi skal starte med bemærkningerne fra Venstres ordfører, synes jeg, at fru Birthe Rønn Hornbech sagde det meget præcist, nemlig at et af formålene med den her reform er at sikre, at vi tænker rationelt over, hvordan vores politi og domstolsvæsen fungerer bedst muligt, og ikke tænker populistisk.
Lene Espersen (KF), 2004-02-06:
Jeg vil sige til hr. Tórbjørn Jacobsen, at her er det jo først og fremmest, synes jeg, det meget saglige hensyn, at der nu har siddet nogle meget kompetente mennesker og arbejdet på en kæmpemæssig betænkning om en reform af det grønlandske retsvæsen, og de er lige på trapperne med den betænkning, som bl.a. indeholder en stillingtagen til denne her problemstilling.
Villy Søvndal (SF), 2010-06-02:
Det er, fordi de massive besparelser, der er i gang rundtom i kommunerne nu, som statsministeren og jeg vil møde på vores cykeltur, hvis vi ikke kun skal se landlige omgivelser, men også være, hvor der bor mennesker, jo er affødt af, at det hul, der er gravet i kassen på grund af ufinansierede og underfinansierede skattelettelser, gør det nødvendigt at spare med hensyn til velfærd, børn, arbejdsløse [lydudfald] … ikke kun her i huset, men også ude i det virkelige liv.
Morten Østergaard (RV), 2011-02-25:
Hvad det er, der har gjort, at Liberal Alliance har mistet modet, skal jeg ikke kunne sige, men jeg skal bare beklage det over for de unge psykisk syge på starthjælp, som troede, at der var et flertal i Folketinget, der ville stå ved sine synspunkter og sikre, at de fik det samme livsgrundlag som de unge danskere med samme psykiske lidelser, præcis som vi menneskeligt er forpligtet på, men også konventionsmæssigt er forpligtet på.